**Bosna i Hercegovina**

**Federacija Bosne i Hercegovine**

**Federalno ministarstvo energije, rudarstva i industrije**

**Mostar**

**Program**

**utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim preduzećima i poduzetnicima - Poticaj pri kupovini električnih automobila“**



**Mostar, juni 2024. godine**

# **UVOD**

Tranzicija na električna vozila u svijetu je neizbježna. Razlozi za ovu tranziciju su očuvanje, održivo korištenje, zaštita i unapređenje životne sredine, energetske efikasnosti i korišćenje obnovljivih izvora energije. Na evropskom prostoru u transportnom sektoru 90% naftnih derivata se uvoze. Povećanje broja vozila na električni pogon utiče na smanjenje ovisnosti uvoza nafte i naftnih derivata potrebnih u sektoru transporta. Mnogi proizvođači automobila najavili su 2030. godinu kao trenutak od kojeg će proizvoditi samo električna vozila.

U strategijama i direktivama EU naglašava se potreba za dekarbonizacijom transportnog sektora i smanjenjem emisija iz trasporta, posebno u urbanim područjima, te se naglašava važna uloga koju elektromobilnost može imati u doprinosu ostvarenja tih ciljeva. Uvođenje elektromobilnosti važan je element energetske tranzicije.

Bosna i Hercegovina je potpisnica Pariškog sporazuma o klimatskim promjenama, kao i Sofijske deklaracije o zelenom planu za Zapadni Balkan. Vizija EU je da do 2050. cijeli evropski kontinent, uključujući i jugoistočnu Evropu, bude karbonski neutralan, što podrazumijeva skoro potpuni prestanak korištenja naftnih derivata za transport, a to će se znatno odraziti i na Bosnu i Hercegovinu.

Sufinansiranjem kupovine električnih i hibridnih automobila Vlada Federaciji Bosne i Hercegovine, vrši direktni uticaj na poboljšanje kvaliteta vazduha, kao i smanjenja izvora zagađenja vazduha odnosno smanjenje emisija gasova sa efektom staklene bašte u cestovnom saobraćaju na teritoriji Bosne i Hercegovine. Cilj subvencija je neposredno podsticanje kupovine i upotrebe električnih vozila, u okviru sprovođenja mjera za poboljšanje kvaliteta vazduha i unapređenja kvaliteta životne sredine.

Strategijom razvoja Federacije Bosne i Hercegovine 2021-2027. godine, definisan je Strateški cilj „Resorno efikasan i održiv razvoj sa prioritetom unapređenje kvaliteta zraka i mjerom smanjenja negativnog uticaja sektora transporta na okoliš“. Jedna od mjera ovog cilja nosi naziv: „obezbjeđenja adekvatne šeme poticaja kupovine i upotrebe električnih vozila“. Federalno ministarstvo energije, rudarstva i industrije je jedan od nosilaca navedene mjere.

# **PRAVNI OSNOV**

* Zakon o Vladi Federacije Bosne i Hercegovine ("Službene novine Federacije BiH", br: 1/94, 8/95, 58/02, 19/03, 2/06 i 8/06)
* Zakon o energetskoj efikasnosti u Federaciji Bosne i Hercegovine ("Službene novine Federacije BiH ”, broj 22/17);
* Strategija razvoja Federacije Bosne i Hercegovine 2021.-2027.godine ("Službene novine Federacije BiH ”, broj 40/22);

# **ZAKONODAVNI OKVIR PROVOĐENJA PROGRAMA**

* Budžet Federacije Bosne i Hercegovine za 2024. godinu („Službene novine Federacije BiH“, broj 7/24);
* Zakon o izvršavanju Budžeta Federacije Bosne i Hercegovine za 2024. godinu („Službene novine Federacije BiH“, broj 7/24).

# **CILJ I NAMJENA PROGRAMA**

Program utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi- Subvencije privatnim preduzećima i poduzetnicima - Poticaj pri kupovini električnih automobila“ (u daljem tekstu: Program) ima za cilj poticaj kupovine i upotrebe električnih automobila u Federaciji Bosne i Hercegovine

Namjena Programa je dodjela subvencija, odnosno finansijskih sredstava privatnim preduzećima i poduzetnicima, za kupovinu novih automobila, registrovanih u Federaciji BiH u periodu 01.01.2024.-30.11.2024. godine, koji imaju isključivo električni pogon (električni automobili) i automobila koja uz motor sa unutrašnjim sagorijevanjem, pokreće i električni pogon (plug-in hibridni automobili).

Pod novim automobilom, smatra se putničko vozilo koje nije bilo u upotrebi i nikada, nigdje nije bilo registrovano (u daljem tekstu: vozilo), odnosno vozilo kojem prva registracija nakon proizvodnje nije izvršena prije 1.1.2024. godine.

Vozila za koja se dodjeljuje subvencija su putnička vozila koja imaju najviše 9 mjesta za sjedenje, uključujući i sjedište vozača (putnička vozila kategorije M1).

Tehnički uslovi za prihvatljiva vozila:

1. Električna vozila sa emisijom CO2 0 g/km
2. Hibridna električna „plug-in“ vozila sa emisijom CO2 manjom od 50 g/km

# **KORISNICI SREDSTAVA I KRITERIJI ZA IZBOR KORISNIKA**

Korisnik subvencije može biti privatno preduzeće i poduzetnik – obrtnik ili drugi samostalni djelatnik, sa sjedištem u Federaciji Bosne i Hercegovine koji podnese zahtjev, dostavi dokumentaciju u skladu sa Javnim pozivom, ispunjava uslove u skladu sa Javnim pozivom i da u trenutku podnošenja zahtjeva, postoje raspoloživa sredstva predviđena budžetom, za namjenu subvencioniranja kupovine vozila, tj. u trenutku prijave, ne budu već dodijeljena drugim korisnicima.

Privatno preduzeće po ovom Programu je privredno društvo osnovano po Zakonu o privrednim društvima („Službene novine Federacije BiH“, br: 81/15 i 75/21), koje nije u većinskom vlasništvu Federacije Bosne i Hercegovine ili koje nije u većinskom vlasništvu bilo kojeg nivoa vlasti u Federaciji Bosne i Hercegovine.

Poduzetnik po ovom Programu je obrtnik ili samostalni djelatnik, registrovan u skladu sa Zakonom o obrtu i srodnim djelatnostima u Federaciji Bosne i Hercegovine („Službene novine Federacije BiH“, broj 75/21) i ostalim propisima na nivou Federacije BiH i/ili kantona u Federaciji BiH, po kojima se organizuju samostalne djelatnosti u Federaciji BiH.

Prihvatljiv korisnik subvencije po ovom Programu je i korisnik koji je nabavku vozila izvršio kroz zaključivanje Ugovora o finansijskom leasingu sa davaocem lizinga, u skladu sa Zakonom o lizingu Federacije BiH („Službene novine Federacije BiH“, br. 85/08, 39/00, 65/13 i 104/16), pri čemu je korisnik lizinga/korisnik subvencije nosilac potvrde o registraciji vozila (naziv i adresa privatnog preduzeća/poduzetnika/obrtnika su navedeni u potvrdi o registraciji- saobraćajnoj dozvoli), a naziv korisnika, kao nosioca potvrde o registraciji, je naveden i na Zapisniku o identifikaciji novoproizvedenog vozila (uz ime davaoca lizinga, kao vlasnika vozila).

Ukoliko je korisnik u 2023. godini ostvario pravo na subvenciju po Programu utroška sredstava utvrđenih u razdjelu 17. Budžeta Federacije Bosne i Hercegovine za 2023. godinu Federalnom ministarstvu energije, rudarstva i industrije „Tekući transferi i drugi tekući rashodi – Subvencije privatnim preduzećima i poduzetnicima - Poticaj pri kupovini električnih automobila“, može ostvariti pravo na subvenciju i po ovom Programu, samo ukoliko podnese zahtjev za dodjelu subvencije za električno vozilo/vozila.

Neprihvatljivi korisnik subvencije je korisnik koji je 2024. godini ostvario pravo na subvenciju za: električno i plug –in vozilo kod drugog budžetskog korisnika u Federaciji BiH, što korisnik potvrđuje izjavom.

Visina iznosa koji se dodjeljuje kao finansijski poticaj privatnim preduzećima i poduzetnicima:

* Električna vozila – 10.000,00 KM
* Hibridna električna „plug-in“ vozila – 7.000,00 KM

Finansijska sredstva privatnim preduzećima i poduzetnicima dodijelit će se, po ovom Programu, za kupovinu najviše 2 (dva) vozila.

# **TIJELA NADLEŽNA ZA PROVOĐENJE PROGRAMA**

# 

Tijela nadležna za provođenje i nadzor nad namjenskim korištenjem sredstava po ovom Programu su Federalno ministarstvo energije, rudarstva i industrije i Federalno ministarstvo finansija/ Federalno ministarstvo financija, svako u okviru svoje nadležnosti.

Federalno ministarstvo energije, rudarstva i industrije u (daljem tekstu: Ministarstvo) učestvuje u postupku pripreme Programa, Javnog poziva za dodjelu sredstava, selekcije i ocjenjivanja formalne ispravnosti prijava, dodjele finansijskog poticaja po utvrđenim kriterijima, javnog objavljivanja rezultata, ugovaranja dodjele finansijskog poticaja, izvještavanja i praćenja namjenskog utroška.

Ministarstvo se pridržava Smjernica o minimalnim standardima dodjele budžetskih sredstava putem transfera i subvencija u Federaciji Bosne i Hercegovine („Službene novine Federacije BiH“, broj 15/18). U skladu s tim, federalni ministar energije, rudarstva i industrije je formirao sljedeće komisije:

* Komisija za pripremu i provođenje Programa (u daljem tekstu: Komisija za selekciju)
* Komisija za praćenje utroška sredstava dodijeljenih putem javnog poziva za realizaciju Programa (u daljem tekstu: Komisija za praćenje)

# **SREDSTVA PREDVIĐENA ZA DODJELU**

Sredstva za provođenje ovog Programa utvrđena su Budžetom Federacije Bosne i Hercegovine za 2024. godinu, u razdjelu 17, ekonomski kod 6145, „Subvencije privatnim preduzećima i poduzetnicima– Poticaj pri kupovini električnih automobila“ u iznosu od 500.000,00 KM.

Navedena sredstva su grant sredstva Ministarstva i dodjeljivat će se po ovom Programu i raspisanom Javnom pozivu.

Dodjela sredstava će biti regulisana ugovorom o dodjeli grant sredstava, koji se sklapa između Ministarstva sa jedne strane i Korisnika sa druge strane.

Za odobreni iznos finansijskih sredstva, Ministarstvo će dati nalog Trezoru Federacije BiH da izvrši uplatu odobrenih sredstava na račun korisnika poticaja.

Po ovom Programu Korisnik može ostvariti pravo na dodjelu finansijskih sredstava samo po jednom podnesenom zahtjevu.

# **TRAJANJE PROGRAMA**

Program traje do utroška sredstava, a najkasnije do kraja fiskalne godine (odnosno do 31.12.2024. godine). Javni poziv za dodjelu finansijskog poticaja će biti objavljen u „Službenim novinama Federacije BiH“ i i web stranici Ministarstva. Obavijest o objavi Javnog poziva biće objavljena u dnevnim novinama Večernji list.

Javni poziv ostaje otvoren od dana objave u „Službenim novinama Federacije BiH“ do 30.11.2024. godine (Ministarstvo će razmatrati zahtjeve koji su zaprimljeni u Ministarstvu zaključno sa navedenim datumom), ili utroška finansijskih sredstava u iznosu od 500.000,00 KM, u zavisnosti od toga koji uslov prije nastupi. Aktivnosti za dodjelu finansijskih sredstava obavljaju se do 31.12.2024. godine.

# **PROVOĐENJE PROGRAMA**

Sredstva se dodjeljuju na osnovu raspisanog Javnog poziva. Javnim pozivom se definišu osnovne informacije o Programu: uslovi za prijavu po Programu, namjena i iznos grant sredstava koja su na raspolaganju za dodjelu, potrebna dokumentacija koja se prilaže uz zahtjev za dodjelu finansijskih sredstava, način prijavljivanja, rok i mjesto podnošenja prijava, kao i ostale relevantne informacije.

Javni poziv po ovom Programu, bit će raspisan nakon što Vlada Federacije Bosne i Hercegovine donese Odluku o usvajanju Programa i objavi je u „Službenim novinama Federacije BiH“.

Javnim pozivom, od potencijalnih korisnika sredstava će biti zatražena sljedeća dokumentacija:

Za privatna preduzeća:

1. Zahtjev za dodjelu subvencije (preuzet sa web stranice Ministarstva [www.fmeri.gov.ba](http://www.fmeri.gov.ba));
2. Aktuelni izvod iz sudskog registra, ne stariji od 30 dana;(original)
3. Uvjerenje o poreznoj registraciji kod Porezne uprave – ID broj; (ovjerena kopija)
4. Uvjerenje nadležne organizacione jedinice Porezne uprave da nema neizmirenih obaveza po osnovu javnih prihoda, ili ukoliko ih ima, da je sklopljen sporazum o obročnom plaćanju duga i da se uredno izmiruju dospjele obaveze; (original)
5. Uvjerenje/potvrdu nadležne organizacione jedinice UIO da nema neizmirenih obaveza po osnovu indirektnih poreza zaključno sa danom podnošenja zahtjeva prema UIO ili ukoliko ih ima, da je sklopljen sporazum o obročnom plaćanju duga i da se uredno izmiruju dospjele obaveze; (original)
6. Kopija lične karte ovlaštenog lica za zastupanje preduzeća ili pasoša sa naljepnicom za boravak (za strane državljane, koji ne posjeduju ličnu kartu, a ovlašteni su za zastupanje) (ovjerena kopija);
7. Izvještaj Centralne banke o računu poslovnog subjekta – glavni račun;
8. Ugovor ili faktura o kupoprodaji motornog vozila sa tehničkim karakteristikama iz kojih je jasno vidljiva kategorija, proizvođač, tip, model, vrsta goriva, izvor snage i emisija CO2. Ukoliko je vozilo nabavljeno kroz Ugovor o finansijskom lizingu potrebno je dostaviti navedeni Ugovor i fakturu davaoca lizinga na ime korisnika lizinga. (ovjerena kopija)
9. Potvrda auto kuće da je vozilo za koje se traži subvencija opremljeno elektro motorom snage dovoljne za samostalno pogonjenje vozila, što ga karakteriše kao plug-in hibridno vozilo (potrebno navesti i emisiju CO2 ako ista nije vidljiva iz ugovora/fakture) ako se subvencija traži za plug-in hibridno vozilo (original)
10. Dokaz o izvršenom tehničkom pregledu vozila; (original ili ovjerena kopija)
11. Potvrda o registraciji (saobraćajna dozvola) na ime podnosioca zahtjeva (preduzeća) za vozilo, izdato od strane nadležnog Federalnog MUP-a za 2024. godinu - prva registracija; (ovjerena kopija)
12. Izjavu, potpisanu od strane ovlaštenog lica, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ) kojom se obavezuje da će vozilo za koje je dodijeljena subvencija zadržati najmanje 2 (dvije) godine, što će dokazivati dostavljanjem potvrde o registraciji u 2025.godini (druga registracija) i 2026. godini (treća registracija);
13. Izjavu, potpisanu od strane ovlaštenog lica, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ), kojom ovlašteno lice izjavljuje da preduzeće nije ostvarilo pravo na poticaj za vozilo u 2024. godini kod drugog budžetskog korisnika u Federaciji BiH.

Za poduzetnike - obrtnike i ostale samostalne djelatnosti:

1. Zahtjev za dodjelu subvencije (preuzet sa web stranice Ministarstva [www.fmeri.gov.ba](http://www.fmeri.gov.ba));
2. Rješenje o registraciji od nadležnog organa (ovjerena kopija)
3. Kopija lične karte vlasnika obrta/ ostale samostalne djelatnosti (ovjerena);
4. Izvještaj Centralne banke o računu poslovnog subjekta – glavni račun;
5. Uvjerenje o poreznoj registraciji kod Porezne uprave – ID broj; (ovjerena kopija)
6. Uvjerenje nadležne organizacione jedinice Porezne uprave da nema neizmirenih obaveza po osnovu javnih prihoda, ili ukoliko ih ima, da je sklopljen sporazum o obročnom plaćanju duga i da se uredno izmiruju dospjele obaveze; (original)
7. Uvjerenje/potvrdu nadležne organizacione jedinice UIO da nema neizmirenih obaveza po osnovu indirektnih poreza ili ukoliko ih ima, da je sklopljen sporazum o obročnom plaćanju duga i da se uredno izmiruju dospjele obaveze (ukoliko je PDV obveznik); (original)
8. Uvjerenje/potvrdu nadležne organizacione jedinice UIO da korisnik nije PDV obveznik (ukoliko nije PDV obveznik) (original)
9. Ugovor ili faktura o kupoprodaji motornog vozila sa tehničkim karakteristikama iz kojih je jasno vidljiva kategorija, proizvođač, tip, model, vrsta goriva, izvor snage i emisija CO2. Ukoliko je vozilo nabavljeno kroz Ugovor o finansijskom lizingu potrebno je dostaviti navedeni Ugovor i fakturu davaoca lizinga na ime korisnika lizinga. (ovjerena kopija)
10. Potvrda auto kuće da je vozilo za koje se traži subvencija opremljeno elektro motorom snage dovoljne za samostalno pogonjenje vozila, što ga karakteriše kao plug-in hibridno vozilo (potrebno navesti i emisiju CO2 ako ista nije vidljiva iz ugovora/fakture) ako se subvencija traži za plug-in hibridno vozilo (original)
11. Dokaz o izvršenom tehničkom pregledu vozila; (original ili ovjerena kopija)
12. Potvrda o registraciji (saobraćajna dozvola) na ime obrta/djelatnosti za vozilo, izdato od strane nadležnog Federalnog MUP-a za 2024. godinu - prva registracija; (ovjerena kopija)
13. Izjavu, potpisanu od strane vlasnika obrta/samostalne djelatnosti koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba)), kojom se obavezuje da će vozilo za koje je dodijeljena subvencija zadržati najmanje 2 (dvije) godine, što će dokazivati dostavljanjem potvrde o registraciji u 2025.godini (druga registracija) i 2026. godini (treća registracija);
14. Izjavu, potpisanu od strane vlasnika obrta/samostalne djelatnosti, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ), kojom izjavljuje da nije ostvario pravo na poticaj za vozilo u 2024. godini kod drugog budžetskog korisnika u Federaciji BiH.

Zahtjev za dodjelu sredstava sa potrebnom dokumentacijom po Javnom pozivu, poredanom po tačkama Javnog poziva, podnosi se Ministarstvu.

Komisija za selekciju će se sastajati najmanje jednom mjesečno i pri izboru korisnika poštovati osnovne principe kao što su jednako postupanje, nediskriminacija, povjerljivost i transparentnost.

Podnosilac zahtjeva može, prije donošenja odluke o odabiru korisnika, svojom izjavom odustati od prijave, izmijeniti je ili dopuniti.

Na zahtjev Komisije za selekciju, u slučaju nepotpune i nejasne dokumentacije, podnosilac može, u roku od 7 dana, Ministarstvu dostaviti dopunu tražene dokumentacije. U slučaju da podnosilac zahtjeva ne dostavi Ministarstvu traženu dokumentaciju u datom roku, smatraće se da je podnosilac odustao od svog zahtjeva i zahtjev će biti odbačen kao nepotpun.

Cjelokupna dokumentacija dostavljena na osnovu ovog Programa i Javnog poziva ostaje u arhivi Ministarstva, bez obaveze vraćanja ili kopiranja iste.

Zahtjevi će se razmatrati hronološki prema datumu i vremenu prispjeća.

Komisija za selekciju će, jednom mjesečno, u zadnjoj sedmici mjeseca, na web stranici Ministarstva, objavljivati listu potencijalnih korisnika, odnosno formalno ispravnih zahtjeva. Svi podnosioci zahtjeva za dodjelu poticaja imaju mogućnost da u roku od 7 dana, od dana objavljivanja liste na web stranici, ulože pismeni prigovor ili primjedbe na istu.

Na prijedlog Komisije za selekciju, Ministarstvo će jednom u tri mjeseca (kvartalno) sačiniti Prijedlog odluke o dodjeli finansijskog poticaja korisniku i istu dostaviti Vladi Federacije Bosne i Hercegovine na razmatranje i usvajanje.

Odluka sadrži: Naziv korisnika, vrstu vozila za koje se daje subvencija i iznos dodijeljenih finansijskih sredstava.

Odluka se objavljuje u „Službenim novinama Federacije BiH“ i na web stranici Ministarstva.

Nakon što Vlada Federacije BiH usvoji odluku o dodjeli finansijskih sredstava, izvršit će se potpisivanje ugovora. Krajnji datum potpisivanja Ugovora je 31.12.2024. godine. Ukoliko korisnik ne potpiše ugovor do 31.12.2024. godine smatraće se da je odustao od prijave.

Ugovor obavezno sadrži sljedeće elemente:

* iznos i namjenu sredstava koja se dodjeljuju
* dinamiku i načine doznačavanja sredstava
* obavezu odabranog korisnika sredstava da zadrži sufinansirano vozilo najmanje 2 godine od dana prve registracije vozila, što će dokazivati dostavljanjem potvrde o registraciji u 2025.godini (druga registracija) i 2026. godini (treća registracija), u roku od 30 dana od dana registracije
* obavezu korisnika sredstava da će po zahtjevu Ministarstva u roku od 15 dana od dana prijema zahtjeva izvršiti povrat nenamjenski utrošenih sredstava u slučaju propuštanja korisnika da ispuni obavezu izvještavanja u ostavljenom roku ili ukoliko se naknadno utvrdi da su postojale nepravilnosti u procesu.

# **KONTROLA UTROŠKA FINANSIJSKIH SREDSTAVA**

U svrhu kontrole namjenskog korištenja dodijeljenih sredstava, kao subvencije za 2024. godinu, korisnik će Ministarstvu dostaviti ovjerenu kopiju potvrde o registraciji vozila, za 2025. godinu (druga registracija) i 2026. godinu (treća registracija).

Ovjerenu kopiju korisnik treba dostaviti, najkasnije 30 dana od dana registracije vozila u toj godini.

Komisija za selekciju će Komisiji za praćenje dostaviti tabelarni prikaz, u kojem će biti sadržani podaci o korisnicima koji su ostvarili pravo na subvenciju i sklopili ugovor sa Ministarstvom, kao i podaci koji su relevantni za praćenje (kontakt, adresa, registarski broj vozila i datum prve registracije).

Komisija za praćenje će na osnovu dostavljenih podataka sačiniti spisak korisnika, po datumu prve registracije vozila, te stupiti u kontakt sa korisnikom, u cilju blagovremenog ispunjenja ugovorenih obaveza.

# **OBJAVLJIVANJE AKATA**

Ministarstvo će ovaj Program, Odluku o usvajanju Programa i Odluku/e o dodjeli sredstava objaviti u „Službenim novinama Federacije BiH“ i na web stranici Ministarstva ([www.fmeri.gov.ba](http://www.fmeri.gov.ba)).

Ministarstvo će Javni poziv za ovaj Program objaviti u „Službenim novinama Federacije BiH“ i web stranici Ministarstva ([www.fmeri.gov.ba](http://www.fmeri.gov.ba)). Obavijest o objavi Javnog poziva biće objavljena u dnevnim novinama Večernji list.

Javni poziv ostaje otvoren do 30.11. 2024. godine ili do utroška sredstava, u zavisnosti od uslova koji prije nastupi.

**M I N I S T A R**

**Vedran Lakić**